เรื่องร้องเรียน (ไม่ระบุ) วันที่ 2022-06-19 10:13:54 — แขวงอนุสาวรีย์ เขตบางเขน กรุงเทพมหานคร
ดิฉันเป็นชาวกรุงเทพฯคนนึงที่ไม่มีรถยนต์ส่วนตัว และก็ไม่คิดจะมีเพราะไม่อยากเพิ่มภาระบนท้องถนน แน่นอนว่าการเดินทางหลักๆเลยคือการใช้ขนส่งสาธารณะ และตอนนี้แถวบ้านดิฉันก็มีรถไฟฟ้า BTS วิ่งผ่านแล้ว ดิฉันรู้สึกสะดวกในการเดินทางมาก แต่ปัญหาอย่างนึงที่อยากให้ท่านผู้ว่าช่วยเหลือคือการอนุญาตให้พาสัตว์เลี้ยงใช้บริการขนส่งสาธารณะโดยเฉพาะรถไฟฟ้า BTSได้ด้วย ซึ่งปัจจุบันไม่สามารถนำขึ้นได้ แม้จะใส่กระเป๋ามิดชิดก็ตาม ซึ่งมันใจร้ายกับคนเลี้ยงสัตว์อย่างดิฉันมาก ดิฉันเลี้ยงแมวและรักเหมือนลูก ดิฉันอยากพาแมวเดินทางท่องเที่ยวไปกับดิฉันในทุกๆที่ หรือแม้กระทั่งเวลาต้องพาแมวไปหาหมอ ดิฉันก็อยากใช้บริการรถเมล์หรือ BTS มากกว่าการนั่งรถแท็กซี่ ซึ่งตัวดิฉันเองก็ไม่ได้มีรายได้มากขนาดที่จะนั่งรถแท็กซี่บ่อยๆได้ ดิฉันจึงอยากขอความเห็นใจให้ประชาชนคนเลี้ยงสัตว์อย่างดิฉันด้วย ถ้ากลัวว่าสัตว์เลี้ยงจะรบกวนผู้โดยสารท่านอื่น หรือมีคนแพ้ ดิฉันอยากเสนอให้เปิดโบกี้พิเศษ pet friendly โดยเฉพาะ อาจจะเอาไปอยู่ท้ายขบวน โดยเป็นที่รู้กันว่าโบกี้นี้สำหรับให้นำสัตว์เลี้ยงโดยสารได้ โดยผู้ที่เอาสัตว์ขึ้น BTS ต้องสามารถนำสัตว์เลี้ยงใส่กรงหรือกระเป๋าได้ และต้องดูแลไม่สร้างความสกปรกต่อสถานที่ ดิฉันหวังว่าวันหนึ่งดิฉันจะสามารถพาแมวของดิฉันขึ้นรถไฟฟ้าได้นะคะ